Zille: 'Iemand wil spoordiens vernietig' | Maroela Media
Brandbestryders kon Vrydag nie veel doen om die skade aan 'n treinwa op die Kaapse stasie te beperk nie. Foto: ANA
Die Wes-Kaapse premier sê sy glo iemand is daarop uit om die ruggraat van die Kaap se openbarevervoerstelsel te vernietig, die vraag is net wie en waarom.
"Ons sal binnekort minder as 40 treine in Kaapstad hê. Ons kort 88 treine om die basiese stelsel te bedryf," het Helen Zille getwiet na aanleiding van die jongste drie gevalle van brandstigting toe drie Metrorail-waens op drie verskillende stasies in die Wes-Kaap in die slag gebly het.
Zino Mihi, Metrorail-woordvoerder, het Vrydag gesê die voorvalle het op die Kaapse, Paarlse en Firgrove-stasie plaasgevind, maar dat die oorsaak van die brande onbekend is omdat dit nog ondersoek moet word. Dit het intussen aan die lig gekom dat die Paarlse brand glo veroorsaak is deur 'n skietery op die trein waarin een mens doodgeskiet is.
Intussen het Richard Walker, nog 'n Metrorail-woordvoerder, aan EWN gesê die ondersoeke na treinbrande, wat die stelsel lamlê, moet opgeskerp word om agter die kap van die byl te kom.
Hy het bevestig Metrorail is die afgelope twee maande 47 treinwaens in die Wes-Kaap kwyt.
Die dagblad Cape Argus het einde Julie berig Metrorail se daaglikse pendelaars in die Wes-Kaap het in die voorafgaande 18 maande van 630 000 tot 500 000 afgeneem weens brandstigting op treine en die hoë misdaadvlakke.
Die dagblad het berig die saboteurs – wat ook as "terroriste" beskryf word – doen hulle voor as pendelaars voor hulle 'n treinwa aan die brand steek terwyl dit 'n stasie binnekom – en maak hulle dan uit die voete.
Brandskade aan 'n treinwa wissel van R1,5 miljoen tot R6 miljoen, het Riana Scott, Metrorail-woordvoerder, aan die Argus gesê, en bygevoeg: "Daar was vyf jaar gelede geen sprake van die neiging om treine aan die brand te steek nie."
Brett Herron, Kaapse burgemeesterskomiteelid vir vervoer, vermoed ook die brandstigting word deeglik beplan. "Dit lyk asof 'n goed georganiseerde en duistere mag daarop uit is om ons brose maar lewensbelangrike treindiens te vernietig," het hy Vrydagmiddag gesê.
"Ek is uiters bekommerd oor [die jongste drie voorvalle], want ons stedelike spoorstelsel word reeds bedryf teen 'n fraksie van die kapasiteit wat nodig is om in pendelaars se behoeftes te voorsien," het Herron gesê. "In die afgelope drie jaar het ons meer as 140 treinwaens verloor."
Hy het 'n beroep op die polisiediens gedoen om die jongste brandstigting dringend te ondersoek. "Dis die kwesbaarste inwoners wat die meeste onder die verswakkende diens ly. Dit het 'n reuse-uitwerking op ons plaaslike ekonomie en benadeel ook ander Kapenaars."
Kaapstad Metrorail treine
Flinke optrede knip 'skrikbewind' kort
Soek maar by die taxi-bedryf…….hulle haat kompetisie!!!
Waarom? Verkiesing volgende jaar.
Ja, 007, stem volkome saam. Dit is nie "rocket science" om dit uit te werk nie.
Die terroriste word uit die "duistere magte" goed betaal…duister… duister!!!
Dit twee eenvoudige moontlikhede: nommer 1 is hoe minder publieke vervoer daar is hoe meer geld vir die taxis. Brand treine en busse en meer werk vir taxis. 2 de een is laat die kaap meer strikes hou en als brand dan maak dit die regerenende party swak lyk en ons verloor stemme want almal vote dan vir die party met valse beloftes en aksie.
Vergeet maar daarvan om die polisie se hulp in te roep.
Enigste en maklikste uitweg is om professionele dienste binne die private veiligheidsbedryf in te span, wat waarskynlik heel gou met die antwoorde en bewyse voerendag sal kom.